## Odluka o osnivanju Povjerenstva Vlade Republike Hrvatske za zatočene i nestale osobe

### NN 46/2013 (17.4.2013.), Odluka o osnivanju Povjerenstva Vlade Republike Hrvatske za zatočene i nestale osobe

VLADA REPUBLIKE HRVATSKE

885

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 11. travnja 2013. godine donijela

ODLUKU

O OSNIVANJU POVJERENSTVA VLADE REPUBLIKE HRVATSKE ZA ZATOČENE I

NESTALE OSOBE

I.

Ovom Odlukom osniva se Povjerenstvo Vlade Republike Hrvatske za zatočene i nestale osobe (u daljnjem tekstu: Povjerenstvo).

II.

Povjerenstvo je savjetodavno i stručno međuresorno tijelo Vlade Republike Hrvatske za pitanja zatočenih i nestalih osoba tijekom Domovinskog rata.

III.

Zadaća je Povjerenstva da Vladi Republike Hrvatske daje prijedloge, mišljenja i stručna obrazloženja iz područja traženja zatočenih i nestalih osoba. U ostvarivanju svoje zadaće Povjerenstvo:

1. predlaže Vladi Republike Hrvatske strategiju u području traženja zatočenih i nestalih osoba, osobito u vezi:

– prikupljanja saznanja o zatočenim i nestalim osobama i mjestima masovnih i pojedinačnih grobnica

– pregovora o zatočenim i nestalim osobama s nadležnim tijelima drugih država

– procesa ekshumacija te identifikacija ekshumiranih posmrtnih ostataka

2. ocjenjuje stanje u problematici zatočenih i nestalih osoba, predlaže Vladi Republike Hrvatske mjere za rješavanje određenih problema te mjere za poboljšanje stanja

3. prati učinkovitost sustava tijela državne uprave i drugih sudionika koji se u svojem djelokrugu rada bave pitanjem zatočenih i nestalih osoba te predlaže potrebne izmjene i dopune sustava

4. razmatra odnose s međunarodnim organizacijama koje se u svojemu djelokrugu bave pitanjem zatočenih i nestalih osoba u Republici Hrvatskoj, te daje prijedloge i mišljenja o odnosima s relevantnim međunarodnim organizacijama

5. daje prijedloge i mišljenja o odnosima s nevladinim udrugama registriranim u Republici Hrvatskoj koje okupljaju obitelji zatočenih i nestalih osoba

6. prati iskustva drugih zemalja i međunarodnih organizacija koje se bave traženjem zatočenih i nestalih osoba, te sukladno interesu i potrebama, predlaže Vladi Republike Hrvatske uspostavu suradnje.

IV.

Predsjednika/cu, članove/ice i tajnika Povjerenstva imenuje Vlada Republike Hrvatske na prijedlog Ministarstva branitelja, uz prethodni prijedlog njihovih matičnih tijela i ustanova.

Predsjednik/ca Povjerenstva je dužnosnik/ca nadležan/na za Upravu Ministarstva branitelja u čijem je djelokrugu traženje zatočenih i nestalih osoba, a članovi/ice Povjerenstva su po jedan/na dužnosnik/ca – predstavnik/ca sljedećih tijela i ustanova:

– Ministarstva unutarnjih poslova

– Ministarstva obrane

– Ministarstva pravosuđa

– Ministarstva vanjskih i europskih poslova

– Ministarstva zdravlja

– Državnog odvjetništva Republike Hrvatske

– Sigurnosno-obavještajne agencije

– Vojne sigurnosno-obavještajne agencije

– Medicinskog fakulteta u Zagrebu, Zavoda za sudsku medicinu i kriminalistiku

– Hrvatskog Crvenog križa.

V.

Za potrebe pregovora s nadležnim tijelima drugih država, te razgovore s međunarodnim organizacijama, predsjednik/ca Povjerenstva, određuje pregovarački tim kojega predvodi.

Pregovarački tim čine tajnik/ca i određeni članovi/ice Povjerenstva, ovisno o sadržaju pregovora.

VI.

Stručne i administrativne poslove Povjerenstva vodi tajnik/ca Povjerenstva, koji/a je državni službenik/ca zaposlen/a u Upravi Ministarstva branitelja nadležnoj za traženje zatočenih i nestalih osoba.

VII.

Povjerenstvo je za svoj rad odgovorno Vladi Republike Hrvatske.

O svome radu, Povjerenstvo podnosi godišnje izvješće Vladi Republike Hrvatske, a prema potrebi izvještava nadležnog/u potpredsjednika/cu Vlade Republike Hrvatske.

VIII.

Danom stupanjem na snagu ove Odluke prestaje važiti Odluka o osnivanju Povjerenstva Vlade Republike Hrvatske za zatočene i nestale (»Narodne novine«, broj 86/2005).

IX.

Mandat predsjednika, članova i tajnika Povjerenstva iz točke VIII. ove Odluke, prestaje danom stupanja na snagu ove Odluke.

Članovi/ice Povjerenstva iz točke IV. ove Odluke, imenovat će se u roku od 60 dana od dana stupanja na snagu ove Odluke.

X.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/13-04/136

Urbroj: 50301-09/09-13-2

Zagreb, 11. travnja 2013.

Predsjednik

Zoran Milanović, v. r.

Odluka, NN 46/2013-885